Claudio Violino, conseîr de Lega Nord, in Consei regjonâl. La specialitât ise in pericul?
“Bisugne stâ cu lis orelis spiçadis. Plui che lâ a Rome par dî che o sin eficients e brâfs, al è impuartant pontâ i pîts e fâ capî che il Friûl al è alc di diviers di chês altris regjons”.
––
Duncje Serracchiani e sbalie strategjie?
“E varès di cognossi la storiute de torte. Cjape une torte, un bocon al è la autonomie che il Stât centrâl al scuen dâti a ti, regjon F-VJ. Crodistu che al Stât i frei cemût che tu lu spindis chel bocon? No ur interesse nuie se tu lu dopris ben o mâl. Il probleme al è che chel bocon no lu gjestissin lôr. E però ur fâs cetant gole”.
––
Ma la gole, la fam, al Stât cemût ise che bot e sclop i je vignude?
“Le àn simpri vude, ma cumò no ‘nd è bêçs. O stin vivint un moment pericolôs, pericolosissim di neocentralisim. Ducj i Stâts a stan passant un moment di crisi gjenerâl: no àn un control di ce che al sucêt, no rivin a comandâ lis multinazionâls economichis. Il Stât nol rive a stâ daûr al procès di globalizazion che al è in at. Duncje la logjiche e je: plui centris decisionâi a son te perifarie e mancul podê tu âs. Tocje ripuartâ lis decisions al centri par jessi competitîfs. Funzionassie! No darà risultâts se no chel di fâ saltâ ducj i passaçs storics che a àn puartât ae specialitât dal F-VJ. Po si zonte un altri fatôr: i compuartaments “spint e spant” di cierts conseis regjonâi, dulà che – al va dite – si à esagjerât. Ae fin, a paiâ a saran ancje lis regjons che a àn funzionât. E che no je la Sicilie, par intindisi”.
––
Cemût salvâle, inalore?
“Replicâ in mût fer che la nestre autonomie a è un pat costituzionâl tra Regjon F-VJ e Stât. E, di fat, cumò no vuelino cambiâ propite il pês dai podês? Il dissen di leç costituzionâl al fevele di “clausule di supremazie”: tal câs di un interès statâl, il Stât al interven e al bloche dut… ven a stâi, a blochin la autonomie, intervignint cence la intese”.
––
La assessore Panariti, ae fin di Fevrâr, e à fevelât di une negoziazion des competencis cun Rome in fat di istruzion, par une scuele a caratar regjonâl. La idee e je la unificazion dal pont di viste aministratîf dal Servizi di competence regjonâl cul Ufici Scolastic regjonâl, che al rispuint a Rome. Isal un prin pas?
“Al sarà ancje, ma nô o scugnìn pretindi come che al è in Sud Tirôl: une gjestion complete de scuele. Dacuardi, la suaze le pues definî il Stât, ma cu la plui largje autonomie tal reclutament dai professôrs su base regjonâl, sul lôr contrat e vie indevant. Une robe dal gjenar nus costarès 800 milions di euros l’an. Cheste de scuele e je une bataie che Serracchiani e varès di fâ di un pont di viste di president de regjon e ancjemò plui pal fat di jessi vice segretarie taliane dal Pd”.
––
E su la sanitât?
“Nô si le pain di bessôi, e e funzione. E pûr, su cierts aspiets o varessin ancjemò di lavorâ. Par esempli, il contrat di lavôr di miedis e paramiedis al ven decidût a Rome, nô lu cjapìn sù e vonde. Ma mi dîs: se o paìn nô, o varessin di vê la capacitât di intervignî su dute la filiere complete. Di cuant in ca esistie une competence a tocuts?”
Lis grandis infrastuturis invezit a son di competence dal Stât, ma al è il teritori a paiâ i presits plui grancj.
“Su chest pont o soi dacuardi cun ce che al à dit il senatôr Sonego dal Pd, al incuintri cui conseîrs regjonâi, a metât di Fevrâr. O paiarìn la tierce corsie cui nestris bêçs ancje se e coventarà plui a Rome e a Milan, che al Friûl. Ma propit par chel, a varessin di capî che la gjestion da nestre autonomie e je plui utile pe Italie e pe Europe che no pe nestre tiere, che tra l’altri e à ancje pocjis impresis furlanis che a lavorin. Sonego al à dite: o varìn di sielzi se stâ cun Rome o cu la Galie. E lui: “O starai cu la Galie”. Serracchiani i à fat notâ che Cesar al à asfaltât la Galie. Ma o ricognòs a Sonego un svicinament seri sul ûs des risorsis par fâ lis infrastruturis”.
––
Ce lu preocupial di plui?
“Che chi al mancje un bloc sociâl a pro de Autonomie”.
––
La specialitât a la int no i interessie?
“No sa ce che e je. Jo a cui che mi provoche disint che la Regjon no covente a nuie, i rispuint che in 50 agns no esist famee furlane che in medie no vedi ricevût almancul 50mil euros intun mût o inta chel altri, jenfri contribûts, agjevolazions, esenzions. Dacuardi, a jerin altris timps e o vevin plui risorsis, ma la classe dirigjente che e dipendeve di Rome e interpretave un bloc sociâl. Vuê al mancje cualchidun che al disi: no fantats, la autonomie no si le tocje”. ❚
Oscar Puntel
Spietant un bloc sociâl a pro de Autonomie: interviste a Claudio Violino............
Claudio Violino, conseîr de Lega Nord, in Consei regjonâl. La specialitât ise in pericul?
fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn unk fur_Latn fur_Latn ast_Latn fur_Latn fur_Latn